钦定古今图书集成/明伦汇编/交谊典/第074卷 > 《阆州东楼筵奉送十一舅往青城县得昏字》
## 钦定古今图书集成/明伦汇编/交谊典/第074卷 > 《阆州东楼筵奉送十一舅往青城县得昏字》

前人

层城有高楼，制古丹艧存。迢迢百馀尺，豁达开四门。
虽有车马客，而无人世諠。游目俯大江，列筵慰别魂。
是时秋冬交，节往颜色昏。天寒鸟兽伏，霜露在草根。
今我送舅氏，万感集清樽。岂伊山川间，回首盗贼繁。
高贤意不暇，王命人崩奔。临风欲恸哭，声出已复吞。